उनें प्राचीन दिनें च जदूं मनुक्ख बेघर होइयै थारें थारें फिरदा हा तदूं बड़ी ठन्ड होन्दी ही। मती बर्फ होने कारण उस जमाने गी ‘बर्फू दा जुग’ आखेया जंदा ऐ। ग्लेशियर, जड़े अज कल ‘उत्तरी-ध्रुव’ उप्पर मिलदे न, इंगलैंड ते जर्मनी दी धरती पर बी रुड़दे औंदे हे। उस बेल्लै दे मानु दा जीन्दे रौहना बड़ा गै कठन हा। उनें अदू बड़े गै कष्ट झल्ले होने न। ओ नेह थारें उप्पर गैं रेई सकदे हे जित्थें ए ग्लेशियर नईं हे होंदे। साईंसदान असेंईं दसदे न जे उनें दिनें मैड़ी ट्रेनियन-समुद्र (रोम सागर) गै नईं हा। उत्थें इक जां दो झीलां हियां। इयां गै उस बेल्लै लाल सागर बी नईं हा बनेआ। उन्दे थार धरत गै धरत ही। शायद उस प्राचीन समें च भारत दा मता सारा भाग बी इक द्वीप हा ते पंजाब ते ओदे कन्ने लगदे मते सारे इलाके च समुद्र हा। तूं बिंमद सोच हां, जे सारा दक्खनी भारत ते मध्य-भारत इक ऐसा द्वीप होऐ जिसी हिमालियां दे प्हाड़े कोला, समुद्रै दे पानी ने बक्ख कीता दा होऐ। उनें दिनें मसूरी जाने आस्तै कुश्वा थोड़ा सारा सफर स्टीमरा उप्पर बी करना पौंदा।